Με ανάρτησή της η δημοσιογράφος ενημέρωσε τους διαδικτυακούς της φίλους στο Facebook ότι η προβολή της εκπομπής της στην ΕΡΤ με τίτλο «Στα Άκρα», διακόπτεται λόγω της υποψηφιότητας της στις Ευρωεκλογές με τη ΝΔ. Μάλιστα, ανέφερε ότι έχουν μαγνητοσκοπηθεί αρκετά επεισόδια όμως δεν ξέρει αν θα προβληθούν.

Η Βίκυ Φλέσσα έγραψε χαρακτηριστικά:

«Αγαπητές φίλες, αγαπητοί φίλοι της εκπομπής όλα αυτά τα 16 χρόνια, θα ήθελα να σάς ενημερώσω ότι την Τετάρτη το πρόγραμμα της ΕΡΤ2 δεν θα περιλαμβάνει την εκπομπή ΣΤΑ ΑΚΡΑ με τη συνέντευξη του ψυχιάτρου Δημήτρη Καραγιάννη, όπως είχε προγραμματιστεί.

Η Διοίκηση της ΕΡΤ με ενημέρωσε ότι λόγω της επίσημης ανακοινώσεώς μου ως υποψήφιας Ευρωβουλευτή με τη Νέα Δημοκρατία η προβολή της εκπομπής διακόπτεται.

Δεδομένου ότι έχουν ήδη μαγνητοσκοπηθεί από εμένα προς προβολήν 9 ακόμη συνεντεύξεις, ζήτησα τουλάχιστον 2 από αυτές να προβληθούν στο πλαίσιο του νόμου της προεκλογικής περιόδου, που ξεκινά από τη Μεγάλη Τετάρτη έως τις εκλογές και παρέχει το δικαίωμα για τον υποψήφιο Ευρωβουλευτή να εμφανιστεί δύο φορές σε κάθε κανάλι πανελλαδικής εμβέλειας.

Εν προκειμένω, στην ΕΡ2 για εμένα, δεδομένου ότι εκεί προβάλλεται η εκπομπή μου, παρότι δεν είναι πολιτική, ούτε έχει περιεχόμενο ευρωπαϊκά θέματα.

Η απάντηση που έλαβα σε αυτό το αίτημα ήταν αρνητική.

Φίλες και φίλοι, οι 9 εναπομείνασες συνεντεύξεις και τα θέματά τους προς προβολήν κατ'αλφαβητική σειρά είναι οι εξής:

-ΔΗΜΗΤΡΗΣ ΚΑΡΑΓΙΑΝΝΗΣ-Ψυχίατρος με θέμα το ερώτημα "Αλλάζει ο άνθρωπος;"

-ΒΑΣΙΛΗΣ ΚΑΡΑΠΟΣΤΟΛΗΣ- Καθηγητής Επικοινωνίας και Πολιτισμού στο Εθνικό και Καποδιστριακό Πανεπιστήμιο Αθηνών με θέμα " ο γόνιμος άνθρωπος σε έναν άγονο κόσμο".

-ΓΙΩΡΓΟΣ ΚΙΣΣΑΣ-ΚΥΡΙΑΚΟΣ ΒΛΑΣΣΟΠΟΥΛΟΣ-Ψυχοθεραπευτές με θέμα " Σχολική τάξη, μάθηση και ψυχική υγεία"

-ΑΝΤΩΝΗΣ ΛΑΓΓΟΥΡΑΝΗΣ-Ιατρός παθολόγος με θέμα " την αξία του μαγνησίου για την υγεία μας".

-ΑΝΔΡΕΑΣ ΜΑΝΩΛΙΚΑΚΗΣ-Σκηνοθέτης-ισόβιο μέλος του Actors Studio της Νέας Υόρκης (αποκλειστική συνέντευξη) με θέμα "Ελληνικό θέατρο:Πώς φτάσαμε εδώ;"

-ΤΟΝΙΑ ΜΟΡΟΠΟΥΛΟΥ-Καθηγήτρια ΕΜΠ με θέμα την

" Αποκατάσταση του Παναγίου Τάφου και της Αγια-Σοφιάς".

-ΣΩΤΗΡΗΣ ΜΠΟΤΗΣ-Ιατρός Ομοιοπαθητικής με θέμα "τις διαφορές με την κλασική ιατρική και τις ασθένειες που η ομοιοπαθητική μπορεί να αντιμετωπίσει".

-ΑΛΙΚΗ ΠΑΝΟΠΟΥΛΟΥ-Σύμβουλος Διατροφής με θέμα "την απενοχοποίηση των υπέρβαρων ανθρώπων".

-ΜΑΝΩΛΗΣ ΠΑΠΑΓΡΗΓΟΡΑΚΗΣ- Επ.καθηγητής Ορθοδοντικής με θέμα την " Ηδύλη και την Αυγή, τα άλλα δύο κορίτσια της αρχαιότητας μετά την Μύρτιδα".

Φίλες και φίλοι, δεν είμαι σε θέση αυτή τη στιγμή να σάς ενημερώσω τί θα γίνει με τις παραπάνω εκπομπές. Στην ερώτησή μου, αν θα προβληθούν μετά την Κυριακή 26 Μαίου, δεν έλαβα απάντηση από τη Διοίκηση της ΕΡΤ.»